C 203/7

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 203/06)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“Λουκάνικο Πιτσιλιάς” (Loukaniko Pitsilias)

ES Nr.: PGI-CY-02369 – 15.9.2017.

ACVN ( ) AĢIN (X)

1. Nosaukums vai nosaukumi

“Λουκάνικο Πιτσιλιάς” (Loukaniko Pitsilias)

2. Dalībvalsts vai trešā valsts

Kipra

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Nosaukumu “Λουκάνικο Πιτσιλιάς / Loukaniko Pitsilias” lieto attiecībā uz produktu, kurš gatavots no nogatavinātas, kūpinātas gaļas, kas marinēta vīnā, un kuram ir turpmāk minētās īpašības.

Fizikālās īpašības

Produkts tiek piedāvāts patēriņam desu virtenes posmos, kas sakārtoti pa pāriem, vai kā atsevišķa desa.

Katrai atsevišķajai desai ir garena, šaura un cilindriska forma.

Organoleptiskās īpašības

Krāsa: no tumši pelēcīgi brūnas līdz melnai ārpusē un gaiši purpursarkanai iekšpusē ar izteiktiem baltu tauku laukumiņiem izkliedētā izvietojumā

Aromāts: dūmu, sarkanvīna, koriandra (Coriandrum sativum) un ķimeņu (Cuminum cyminum) aromāts

Garša: viegli sālīta ar raksturīgu sarkanvīna, dūmu, koriandra, ķimeņu un melno piparu (Piper nigrum) garšu

Konsistence: viengabalaina konsistence; sagriežot katra šķēle saglabājas viengabalaina, maltās gaļas maisījumam nesairstot.

Ķīmiskās īpašības

Mitruma saturs: 40–60 %

Nātrija hlorīds: 1,5–3 %

Maksimālais tauku saturs: 35 %

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Λουκάνικο Πιτσιλιάς / Loukaniko Pitsilias” ražo, nepievienojot nekādus konservantus (piemēram, nitrātus, nitrītus, polifosfātus), garšas pastiprinātājus vai citas piedevas. Arī izejvielas, ko izmanto produkta gatavošanai, nesatur nekādas piedevas vai konservantus (piemēram, nitrātus vai nitrītus).

“Λουκάνικο Πιτσιλιάς / Loukaniko Pitsilias” gatavošanā izmantotās izejvielas:

— svaiga malta cūkgaļa no veseliem dzīvniekiem, kas nokauti saskaņā ar tiesību aktos noteikto kārtību (ar pilnībā notecinātām asinīm un tūlīt atdzesētiem). Tos saņemot, tiek pārbaudīta to krāsa (raksturīga gaiši sarkana), smarža (laba) un iekšējā temperatūra (no 0 °C līdz 4 °C),

— cūkas zarnu apvalks, kas jau ir iztīrīts un apstrādāts ar sāli temperatūrā, kura zemāka par 4 °C. To saņemot, tiek pārbaudīta tā tīrība un smarža (laba),

— rupjais (jūras) sāls,

— sasmalcināts koriandrs (Coriandrum sativum) maltas ķimenes (Cuminum cyminum) un malti melnie pipari (Piper nigrum),

— sausais sarkanvīns, kurš ražots no vīnogām, kas audzētas noteiktajā ģeogrāfiskajā apgabalā vīndārzos, kuri ietver vietējās vīnogu šķirnes ‘Mavro’ vīnogulājus, kas reģionā ir visizplatītākās šķirnes vīnogulāji, un kuros var būt arī vīnogu šķirnes ‘Maratheftiko’ (‘Vamvakada’) vīnogulāji. Šie vīndārzi atrodas Pitsilia apgabalā, kur ražo vīnus ar kontrolētu cilmes vietas nosaukumu. To saņemot, pārbauda (šķirnei raksturīgo) aromātu, spirta saturu (no 12 līdz 15 %) un cukuru saturu (mazāk nekā 4 g litrā).

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Λουκάνικο Πιτσιλιάς / Loukaniko Pitsilias” gatavošanas dažādie posmi, kas veicami noteiktajā ģeogrāfiskajā apgabalā, ir šādi: maltās gaļas (sausā) sālīšana un mērcēšana vīnā, garšvielu pievienošana, maisījuma iepildīšana cūkas zarnu apvalkā, apvalku nosiešana pa posmiem, lai veidotu “Λουκάνικο Πιτσιλιάς / Loukaniko Pitsilias” virteni, desu posmu kūpināšana un nogatavināšana (ja vajadzīgs).

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

“Λουκάνικο Πιτσιλιάς / Loukaniko Pitsilias” var pārdot iepakotu vai neiepakotu, veselu vai sagrieztu šķēlēs.

3.6. Ar reģistrēto nosaukumu apzīmētā produkta marķēšanas īpašie noteikumi

Jebkurā formā, kādā produkts tiek piedāvāts (iepakots vai neiepakots, vesels vai sagriezts šķēlēs), uz tā jābūt atbilstošam marķējumam, kurā norādīts reģistrētais nosaukums un sīka informācija par ražotni, kurā tas ražots un/vai sagriezts un iepakots (ja sagriešana un iepakošana nenotiek ražotnē).

4. Ģeogrāfiskā apgabala īsa definīcija

Noteiktais ģeogrāfiskais apgabals Pitsilia ir pazīstams ar savu kalnainumu. Tas aptver apgabalus, kuri atrodas vismaz 700 metru augstumā virs jūras līmeņa un ietilpst turpmāk minēto apdzīvoto vietu administratīvajās robežās.

Nikosijas (Nicosia) eparhija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikosija), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi.

Larnakas (Larnaca) eparhija: Odou.

Limasolas (Limassol) eparhija: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Saikne ar ģeogrāfisko apgabalu

Pieteikums nosaukuma “AĢIN “Λουκάνικο Πιτσιλιάς / Loukaniko Pitsilias”” reģistrēšanai ir balstīts uz produkta fizikālajām, ķīmiskajām un organoleptiskajām īpašībām, kuras attīstījušās un saglabājušās tāda ražošanas procesa rezultātā, kurā nav vajadzīgas nekādas piedevas vai citas palīgvielas.

“Λουκάνικο Πιτσιλιάς / Loukaniko Pitsilias” īpašības, jo īpaši turpmāk norādītās, ir panāktas produkta ražotāju zinātības rezultātā.

Izmantotā gaļa nav pārāk trekna, jo augsts tauku saturs radīs mīkstāku produkta konsistenci, nekā tā ir vēlama.

Malto gaļu sasāla, ciktāl ražotāji to uzskata par piemērotu, balstoties uz savu pieredzi, un periodiski to maisa, lai panāktu gan vienmērīgu sāls sadalījumu maltajā gaļā, gan arī vēlamo sāļumu gatavajam produktam.

Sālīšana un iegremdēšana vīnā notiek vienlaikus. Sālīto malto gaļu tur vīnā un periodiski maisa, lai nodrošinātu, ka vīnam raksturīgā garša, aromāts un krāsa maltajā gaļā ir viscaur nemainīga.

Produktam “Λουκάνικο Πιτσιλιάς / Loukaniko Pitsilias” raksturīgo intensīvo vīna garšu un aromātu, kā arī iekšpuses krāsu ietekmē atbilstoša sausā sarkanvīna izvēle (aromāta un ķīmisko īpašību ziņā), iegūstot to no vīndārziem, kuri ietver vietējās vīnogu šķirnes ‘Mavro’ vīnogulājus, kas apgabalā ir visizplatītākās šķirnes vīnogulāji (aizņem apmēram 80 % no kopējās ar vīnogulājiem apstādītās platības), un kuros var būt arī sarkanā vīna vīnogu šķirnes ‘Maratheftiko’ vīnogulāji, kā arī tas, cik ilgu laiku malto gaļu mērcē vīnā.

Līdzīgi kā sāli un vīnu maltajai gaļai pievieno arī garšvielas.

Sālīšanas, mērcēšanas vīnā, garšvielu pievienošanas un maisīšanas procesi ir svarīgi ražošanas procesa elementi, kas vajadzīgi, lai nodrošinātu, ka desas tiek pagatavotas no viena maltās gaļas maisījuma un tām ir vienādas kvalitātes īpašības.

Kad maisījums ir ieguvis ražotāja izpratnē vēlamās īpašības, tas tiek iepildīts dabīgā cūkas zarnu apvalkā. Apvalka gali ir noslēgti, un to ik pa posmam nosien ar mezglu, veidojot “Λουκάνικο Πιτσιλιάς / Loukaniko Pitsilias” virteni. Svarīgs ražotāju zinātības elements, iepildot malto gaļu apvalkā un sasaistot apvalku desu posmos, ir tādu mazu caurumu izveidošana tajā, kas novērš lieka mitruma uzkrāšanos. Pretējā gadījumā gatavais produkts būtu ļoti nevienmērīgs, un tajā būtu gaisa kabatas.

Kūpināšana ir svarīgs ražotāju zinātības elements, jo tas nosaka gatavā produkta garšu, aromātu, konsistenci un krāsu. Kūpināšana ir arī ražošanas procesa posms, kas maina produkta “Λουκάνικο Πιτσιλιάς / Loukaniko Pitsilias” krāsu tā ārpusē; tā kūpināšanas beigās kļūst tumšāka, jo pats kūpināšanas process ir viegls, pakāpenisks un auksts. Par uguns intensitāti, kūpināšanas ilgumu, desas virtenes posmu attālumu no uguns un to, cik regulāri jāmaina desas virtenes posmu novietojums kūpinātavā, izlemj, pamatojoties uz ražotāju pieredzi; rezultātā iegūtais gatavais produkts ir dūmakains, turklāt nav mainījis garšu un aromātu, kas iegūts posmā, kad malto cūkgaļu mērcē vīnā un garšvielās. Uguns intensitāte maināma atkarībā no klimatiskajiem apstākļiem ar mērķi nodrošināt, ka netiek ietekmēta produkta garša un konsistence. Ja kūpināšanas laikā tiek izmantota intensīva uguns, gatavā produkta konsistence būs kraukšķīgāka, bet ārējā krāsa būs tumšāka; šīs nav vēlamas īpašības.

Kūpināšana un nogatavināšana (attiecīgā gadījumā) ir procesi, kas piešķir produktam vēlamo mitruma līmeni un raksturīgo konsistenci, kura ir tvirtāka salīdzinājumā ar līdzīgiem produktiem, kas nav kūpināti vai nogatavināti.

Pitsilia reģiona klimats, kam raksturīgas vēsas, sausas vasaras un maigas ziemas, apvienojumā ar nogāzēm, kuras ir salīdzinoši neauglīgas, ir palīdzējis attīstīt gaļas pārstrādes produktu ražošanas un konservēšanas procesu telpu vides apstākļos, kas nodrošinājis gaļas pieejamību ģimenei visu gadu bez nepieciešamības to uzglabāt taukos (kā to dara citos reģionos). Šo produktu ražošanas zināšanas nav mainījušās, un tās tiek nodotas no paaudzes paaudzē; mūsdienās šo zinātību Pitsilia reģiona ražotāji modernajās iekārtās izmanto joprojām.

Arī Pitsilia reģiona augsne un klimats vienmēr ir veicinājis vīnogu ražošanu mazākā daudzumā, salīdzinot ar citiem reģioniem, turklāt to sula ir bagātāka ar polifenoliem. Līdztekus citai ražošanas zinātībai “Λουκάνικο Πιτσιλιάς / Loukaniko Pitsilias” ražotāji ir mantojuši arī izcilo melno vīnu, ko minējis N. Ierides (1903, “Brief History of Cyprus” (“Īsa Kipras vēsture”)); tas vēl vairāk nostiprina saikni starp produktu un reģionu, piešķirot tam intensīvo aromātu un garšu, kas raksturīgi vietējam ‘Mavro’ vīnogu šķirnes vīnam.

To “Λουκάνικο Πιτσιλιάς / Loukaniko Pitsilias” īpašību dēļ, kas iegūtas ražotāju zinātības un reģiona vīna izmantošanas rezultātā, produkts ir ieguvis tādu reputāciju, ka to kopā ar “Pafítiko Loukaniko” uzskata par labākajām desām Kiprā, kā norādījis P. Xioutas, 1978, “Kypriaki Laografia ton Zóon” (“Dzīvnieki Kipras folklorā”).

Pitsilia apgabalā ražotie gaļas pārstrādes produkti, ietverot “Λουκάνικο Πιτσιλιάς / Loukaniko Pitsilias”, ir nesaraujami saistīti ar šo reģionu, tāpēc visās publikācijās un/vai tīmekļa vietnēs, kurās ir ietverta informācija par tūrismu un/vai gastronomiju, ir īpaša atsauce uz tiem (Lauksaimniecības, dabas resursu un vides ministrija, 2011, “Gastronomikos Chartis tis Kyprou” (“Kipras kulinārijas karte”) un Florentia Kithraiotou, 2009, “Trofi: aformi shesis” (“Pārtika: attiecību pamats”).

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) OV L 343, 14.12.2012., 1. lpp.